P. Hrušovský, predseda NR SR: (2004-10-19):
L. Martinčeková, poslankyňa: Ďakujem, pán predsedajúci. Vážené kolegyne, vážení kolegovia, vážený pán predsedajúci, dovoľte mi, aby som vystúpila v rozprave k vrátenému zákonu z 10. septembra 2004 o obchodovaní s emisnými kvótami a o zmene a doplnení niektorých zákonov. 7. septembra 2004 Národná rada Slovenskej republiky opätovne schválila zákon z 30. júna 2004, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov vrátený prezidentom Slovenskej republiky na opätovné prerokovanie Národnou radou Slovenskej republiky, tlač 801. Pri prerokúvaní tohto návrhu zákona Národná rada Slovenskej republiky neschválila pripomienky prezidenta Slovenskej republiky a zákon schválila v pôvodnom znení. V dôsledku takéhoto rozhodnutia Národnej rady bol zákon schválený 7. septembra 2004 so spätnou účinnosťou, t. j. teda, že zákon nadobúda účinnosť od 1. septembra 2004. To nie je v súlade s princípmi právneho štátu, ktoré retroaktivitu právnych noriem nepripúšťajú. Legislatívne najvhodnejšie odstránenie uvedenej neústavnej situácie sa zvolilo po dohode v politickom grémiu dosiahnutím novelizácie tohto zákona. Vzhľadom na urýchlenú potrebu odstránenia retroaktivity schváleného zákona bolo vhodným spôsobom riešenia podanie poslaneckého návrhu v rámci druhého čítania zákona o návrhu iného zákona v pléne Národnej rady na návrh skupiny °15 poslancov. Vložením čl. V, ktorý obsahoval posunutie účinnosti zákona o obecnom zriadení do zákona, ktorý bol v tom čase v druhom čítaní, zákon o obchodovaní s emisnými kvótami a o zmene a doplnení niektorých zákonov, chcela Národná rada napraviť svoje pochybenie. Je však potrebné uviesť, že už v čase schválenia novelizácie zákona o obecnom zriadení v čl. V sa vyžadovalo, aby zákon bol podpísaný ústavnými činiteľmi a uverejnený v Zbierke zákonov Slovenskej republiky, čo však tak nebolo. Preto jedným z dôvodov na vrátenie zákona o obchodovaní s emisnými kvótami a o zmene a doplnení niektorých zákonov, prezidentom Slovenskej republiky, uvedené v jeho rozhodnutí je, že nie je možné novelizovať zákon, ktorý nie je platný. Všeobecné záväzné právne predpisy, ktorým je zákon nadobúdajú platnosť dňom ich vyhlásenia v Zbierke zákonov Slovenskej republiky, § 3 ods. 1 zákona Národnej rady Slovenskej republiky č. 1/1993 Z. z. Preto pripomienky pána prezidenta uvedené v časti III jeho rozhodnutia v bodoch 2 a 3 obsahovali vypustenie čl. V. zo zákona z dôvodu, že v tom čase sa novelizuje neplatný zákon, ktorý ešte nebol publikovaný v Zbierke zákonov Slovenskej republiky. Vrátený zákon prezidentom Slovenskej republiky o obchodovaní s emisnými kvótami a o zmene a doplnení niektorých zákonov bol pridelený na prerokovanie Ústavnoprávnemu výboru Národnej rady Slovenskej republiky, ktorý neprijal platné uznesenie, a Výboru Národnej rady Slovenskej republiky pre životné prostredie a ochranu prírody, tak ako to vyplýva zo spoločnej správy, tlač 903a. Výbor Národnej rady Slovenskej republiky pre životné prostredie a ochranu prírody pri prerokovaní pripomienok pána prezidenta uvedené v bodoch 2 a 3 v časti III jeho rozhodnutia si však neuvedomil, že zákon, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov, bol medzitým už publikovaný a vyhlásený v Zbierke zákonov Slovenskej republiky pod č. 535/2004 dňa 13. októbra 2004. Situácia sa teda zmenila, pretože ide o platný zákon. Výbor Národnej rady Slovenskej republiky pre životné prostredie a ochranu prírody pri akceptovaní uvedených pripomienok pána prezidenta však nezohľadnil aktuálny stav, aký platí pre publikovanie právneho predpisu, a teda jeho platnosť. Preto som toho názoru, že pripomienky pána prezidenta uvedené v spoločnej správe, tlač 903a, v časti IV pod bodmi 2 a 3, odporúčané gestorským výborom na schválenie, nie je potrebné prijať, ak Národná rada má záujem napraviť retroaktivitu obsiahnutú v zákone č. 535/2004 Z. z. v novele zákona o obecnom zriadení. Súčasne žiadam o týchto dvoch pripomienkach hlasovať osobitne. Vážené kolegyne, vážení kolegovia, na záver chcem zdôrazniť, aby ste pri hlasovaní o bodoch 2 a 3 spoločnej správy zobrali do úvahy moje vystúpenie v rozprave, že publikovaním zákona č. 369/1990 Zb. o obecnom zriadení v Zbierke zákonov sa situácia zmenila a napriek odporúčaniu gestorského výboru nie je potrebné tieto pripomienky schváliť. Ďakujem za pozornosť.